2. zasadnutie		Bod programu MZ č.	: 9	
MZ mesta Trnava		Materiál č.	: 1	
dňa  28.04.2015			

Zmena Odmeňovacieho poriadku funkcionárov mesta Trnava

Návrh predkladá:		Návrh spracoval:	
Ing. Hana Dienerová		Mgr. Klaudia Polešenská	
prednostka MsÚ		Odbor organizačný a vnútornej správy	

Spracované dňa 23. apríla 2015
Zodpovedá: Ing. Norbert Halász

Číslo spisu: 27265/2015

Návrh uznesenia

Mestské zastupiteľstvo mesta Trnava po prerokovaní:
1. Schvaľuje
Zmenu Odmeňovacieho poriadku funkcionárov mesta Trnava v Článku 2 v ods. 3 v nasledovnom znení:
„Základná výška vyrovnávacieho príspevku sa rovná dvojnásobku priemerného mesačného platu. Rozhodnutím primátora mesta sa môže základná výška vyrovnávacieho príspevku zvýšiť o jeden priemerný mesačný plat, max. do výšky      3-násobku priemerného mesačného platu“ 

Vypustiť z Odmeňovacieho poriadku funkcionárov mesta Trnava v Článku 2 ods. 5 a upraviť ďalšie číslovanie odsekov v tomto článku. 

Doplniť v Článku 1 ods. 11 bod B) písm. e) pri koeficiente 0,1 slovo mesačne.

2. Ukladá
Mestskému úradu v Trnave

a)	zapracovať schválené zmeny do Odmeňovacieho poriadku funkcionárov mesta Trnava.
a.	Termín: 30. 04. 2015

b)	uplatňovať Odmeňovací poriadok funkcionárov mesta Trnava od 01.05.2015.
a.	Termín: trvalý    

Dôvodová správa

Zmena Odmeňovacieho poriadku funkcionárov mesta Trnava v článku 2 ods. 3 je navrhnutá z dôvodu, že výška vyrovnávacieho príspevku zástupcov primátora tak, ako je schválená v doteraz platnom Odmeňovacom poriadku funkcionárov mesta Trnava nekorešponduje s výškou odstupného primátora mesta. Výška odstupného primátora mesta bola novelou zákona č. 154/2011 Z. z. upravená na trojnásobok jeho priemerného platu. Preto navrhujeme v článku 2 ods. 3 upraviť znenie vyššie uvedeného odmeňovacieho poriadku nasledovne: „Základná výška vyrovnávacieho príspevku sa rovná dvojnásobku priemerného mesačného platu. Rozhodnutím primátora mesta sa môže základná výška vyrovnávacieho príspevku zvýšiť o jeden priemerný mesačný plat, max. do výšky 3-násobku priemerného mesačného platu“.

Zároveň navrhujeme vypustiť v článku 2 odsek 5 a v prípade predčasných všeobecných komunálnych volieb postupovať v súlade s Článkom 2 ods. 3.

	Navrhujeme tiež v článku 1 ods. 11 bod B) pre určenie odmeny za výkon verejnej funkcie písm. e) pri koeficiente 0,1 doplniť slovo mesačne, nakoľko je to jediný druh odmeny, ktorý nie je konkrétne vyšpecifikovaný obdobím, za ktoré odmena prislúcha. 

Odporúčame MZ prerokovať celé znenie Odmeňovacieho poriadku funkcionárov mesta Trnava, nakoľko odmeňovanie poslancov spadá do kompetencie MZ ( § 11 ods. 4 písm. k zák. č. 369/1990 Z. z.) a pozrieť sa konkrétne na niektoré body, napr. Článok 1 ods. 3, kde MZ splnomocňuje primátora mesta určiť výšku mesačnej odmeny hlavného kontrolóra. Táto kompetencia podľa legislatívy spadá pod MZ (§ 11 ods. 4 písm. j a § 18c ods. 5 zák. č. 369/1990 Z. z.).

ODMEŇOVACÍ PORIADOK
FUNKCIONÁROV MESTA TRNAVA

(od 1.10. 2013)

2

Článok 1
Rozsah platnosti

1.	Tento odmeňovací poriadok určuje spôsob a formu odmeňovania primátora, zástupcov primátora, hlavného kontrolóra, poslancov MZ, členov MR, VMČ a komisií MZ (pre potreby tohto odmeňovacieho poriadku funkcionári mesta Trnava).

2.	Plat primátora a hlavného kontrolóra podľa zákona SNR č. 369/1990 Zb. o obecnom zriadení v znení neskorších predpisov určuje mestské zastupiteľstvo. Pre plat primátora sa uplatnia ustanovenia zákona NR SR č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov. Mestské zastupiteľstvo ho prerokuje každoročne po oficiálnom zverejnení výšky priemernej mzdy v hospodárstve SR za predchádzajúci rok.

3.	Mestské zastupiteľstvo splnomocňuje primátora mesta určiť výšku mesačnej odmeny hlavného kontrolóra podľa bodu 12. Plat hlavného kontrolóra sa zaokrúhľuje na celé eurá smerom nahor.

4.	Primátorovi a zástupcom primátora poskytne mesto primeranú odmenu, ktorá sa posudzuje ako plat a vypláca ju zo svojho rozpočtu.

5.	Poslancom MZ, členom MR, predsedom VMČ a predsedom komisií MZ, prislúcha odmena za výkon verejnej funkcie. Táto odmena sa vypláca štvrťročne. 

6.	Komisiám MZ budú priznané ročné odmeny podľa výsledkov ich práce na člena max. do výšky koeficientu 0,1 priemernej mesačnej mzdy v hospodárstve SR za predchádzajúci rok. O výške odmeny na návrh predsedu komisie rozhodne mestská rada.

7.	Výborom mestských častí budú priznané ročné odmeny podľa výsledkov ich práce na člena max. do výšky koeficientu 0,05 priemernej mesačnej mzdy v hospodárstve SR za predchádzajúci rok, najviac pre 13 členov na jeden výbor mestskej časti. O výške odmeny na návrh predsedu VMČ rozhodne mestská rada.

8.	V odôvodnených prípadoch môže mestská rada na návrh primátora primerane zvýšiť odmenu pre jednotlivé komisie MZ a VMČ až o 100%.

9.	Primátor, zástupcovia primátora a hlavný kontrolór sa posudzujú, pokiaľ ide o ich pracovnoprávne nároky, nároky zo zdravotného poistenia a o nároky zo sociálneho zabezpečenia ako zamestnanci mesta.

10.	Zástupcom primátora a hlavnému kontrolórovi sa poskytuje k základnému platu odmena ako nadtarifná zložka platu a tvorí súčasť rozpočtu mesta.

11.	Základný mesačný plat funkcionárov mesta je odvodený z priemernej mesačnej mzdy v hospodárstve SR za predchádzajúci rok s platnosťou od 01.04. príslušného roka vzhľadom na úlohy a časovú náročnosť vykonávanej funkcie nasledujúcimi koeficientmi:

A) pre určenie platu a odmeny ako nadtarifnej zložky platu:

funkcia				koeficient rozpätia			odmena
a) zástupca primátora 		 2,0 – 3,0				0 – 45 %

b) hlavný kontrolór		 2,47					0 – 30 %

3

B) pre určenie odmeny za výkon verejnej funkcie:

funkcia						     koeficient rozpätia
a) poslanec MZ					             0,2 mesačne

b) poslanec MZ za každé riadne zasadnutie MZ	             0,4

c) člen MR za každé riadne zasadnutie MR		 0,2

d) predseda komisie MZ		 	 	 0,1 - ak sa v príslušnom mesiaci 
        koná zasadnutie komisie
e) predseda VMČ					 0,1

Zástupcom primátora sa v zmysle ich pracovno-právneho zaradenia neposkytuje odmena za výkon poslaneckej funkcie (poslanec MZ, člen MR, predseda komisie MZ, predseda VMČ).
Výšku základného mesačného platu a výšku odmeny pre zástupcov primátora podľa bodu 11 určuje primátor. Mimoriadne odmeny pre zástupcov primátora v zmysle článku 16 Odmeňovacieho poriadku zamestnancov mesta schvaľuje primátor mesta.

12.	Zástupcovi primátora patrí k platu príplatok za riadenie v rozpätí od 10 % do 34 % základného platu. Konkrétnu výšku ustanoví primátor samostatným dekrétom.

13.	Za neospravedlnenú neúčasť poslanca na zasadnutí MZ sa odmena uvedená v bode 11 písm. Bb) neprizná. V prípade ospravedlnenej neúčasti na zasadnutí MZ sa odmena podľa bodu 11 písm. Bb) zníži na 1/2. Za ospravedlnenú neúčasť sa bude považovať písomné ospravedlnenie sa poslanca primátorovi, resp. na sekretariáte primátora, ktoré môže byť doručené i v elektronickej forme, oznámené najneskôr pred zasadnutím rokovania MZ. Každá ďalšia neúčasť bude považovaná za neospravedlnenú neúčasť. Odmena uvedená v bode 11 písm. Bb) sa prizná za plnú účasť na rokovaní MZ. V prípade účasti len na časti rokovania (absencia na viac ako 30 % z celkového počtu hlasovaní) sa odmena kráti o 1/3.

14.	Za neospravedlnenú neúčasť poslanca na zasadnutí MR sa odmena uvedená v čl. 1 bod 11 písm. Bc) neprizná. V prípade ospravedlnenej neúčasti na zasadnutí MR sa odmena podľa čl. 1 bod 11 písm. Bc) zníži na 1/3. Za ospravedlnenú neúčasť sa bude považovať písomné ospravedlnenie sa poslanca primátorovi, resp. na sekretariáte primátora, ktoré môže byť doručené i v elektronickej forme, oznámené najneskôr pred zasadnutím rokovania MR. Každá ďalšia neúčasť bude považovaná za neospravedlnenú neúčasť. Odmena uvedená v čl. 1 bod 11 písm. Bc) sa prizná za plnú účasť na rokovaní MR. V prípade účasti len na časti rokovania (absencia na viac ako 30 % z celkového počtu hlasovaní) sa odmena kráti o 1/2.

15.	Za účasť na slávnostnom, resp. mimoriadnom zasadnutí mestského zastupiteľstva sa odmena neprizná.

16.	Poslancom účinkujúcim na občianskych obradoch mesta, a to: 
a)	uvítanie do života,
b)	sobáše (aj jubilejné),
c)	občianske pohreby,
d)	životné jubileá obyvateľov mesta,
patrí odmena vo výške:
-	6 eur/hod; k času trvania obradu sa pripočítava najviac jedna hodina v kalendárnom dni bez ohľadu na počet obradov ako čas, potrebný na úpravu zovňajška a osobnú prípravu účinkujúceho; 

4
	
-	3,32 eura/deň účinkovania ako príspevok na úhradu zvýšených výdavkov na ošatenie, čistenie ošatenia a úpravu zovňajšku. 
Táto odmena sa vypláca štvrťročne. 

17.	Úpravy rozpätia výšky platov podľa koeficientov v čl. 11 sa vykonajú k 01. 04. príslušného roka a vypočítajú sa z priemernej mesačnej mzdy v hospodárstve SR za predchádzajúci rok. 
Vypočítaná výška sa zaokrúhli na 50 eurocentov smerom nahor. Mestský úrad spracuje v mesiaci apríl príslušného roka mzdové prepočty základných platov, ktoré budú platné do 31.3. nasledujúceho roka. 

18.	Úpravy rozpätia výšky odmien za výkon verejnej funkcie sa vykonajú k 01. 04. príslušného roka a vypočítajú sa z priemernej mesačnej mzdy v hospodárstve SR za predchádzajúci rok. Vypočítaná výška sa zaokrúhli na celý eurocent nahor. Mestský úrad spracuje každoročne v mesiaci apríl aktuálny prepočet týchto odmien, ktorý bude platný do 31.3. nasledujúceho roka.

19.	Poslancovi, členovi komisie, resp. VMČ, ktorý si za výkon verejnej funkcie uplatňuje od Mesta Trnava náhradu mzdy podľa § 136 ods. 1 Zákonníka práce, odmena podľa tohto odmeňovacieho poriadku nepatrí.

Článok 2
Nároky pri skončení výkonu funkcie primátora 
a zástupcov primátora

1.	Po zániku mandátu primátora z dôvodu skončenia funkčného obdobia patrí primátorovi odstupné z rozpočtu mesta v zmysle § 5 zákona č. 253/1994 Z. z. 

2.	Zástupcovia primátora majú pri ukončení funkcie nárok na vyrovnávací príspevok, ktorý slúži na zmiernenie dôsledkov zastaveného pracovného postupu a stagnácie kvalifikácie počas výkonu verejnej funkcie dlhšie ako 6 mesiacov.

3.	Základná výška vyrovnávacieho príspevku sa rovná dvojnásobku priemerného mesačného platu. Za každý aj začatý rok výkonu verejnej funkcie posledného volebného obdobia sa základná výška zvyšuje o jeden priemerný mesačný plat, max. do výšky 6-násobku priemerného mesačného platu. 

4.	Ak bol výkon verejnej funkcie zástupcu primátora ukončený predčasne odvolaním z funkcie, primátor rozhodne o obmedzení vyrovnávacieho príspevku na základnú výšku, alebo ponechá vyplatenie vyrovnávacieho príspevku podľa bodu 3.

5.	V prípade vyhlásenia nových všeobecných komunálnych volieb pred uplynutím pôvodného volebného obdobia sa vyrovnávací príspevok zvyšuje na dvojnásobok nároku vypočítaného podľa bodu 3 (max. do výšky 6-násobku priemerného mesačného platu).

6.	Nárok na vyrovnávací príspevok pre zástupcov primátora zaniká opätovným zvolením do rovnakej alebo vyššej verejnej funkcie obecnej samosprávy. 

Článok 3
Záverečné ustanovenia

1.	Odmeňovací poriadok, doplnky a zmeny schvaľuje MZ.

2.	Všetci funkcionári podľa čl. 1 musia byť oboznámení s týmto Odmeňovacím poriadkom.

3.	Tento Odmeňovací poriadok nadobúda účinnosť dňom 01.10.2013.
5

Odmeňovací poriadok funkcionárov mesta Trnava bol schválený dňa 23.04.2002 uznesením Mestského zastupiteľstva mesta Trnava č. 636.
Zmena Odmeňovacieho poriadku funkcionárov mesta Trnava bola schválená dňa 24.06.2003 uznesením Mestského zastupiteľstva mesta Trnava č. 103.
Zmena Odmeňovacieho poriadku funkcionárov mesta Trnava bola schválená dňa 16.12.2003 uznesením Mestského zastupiteľstva mesta Trnava č. 249.
Zmena Odmeňovacieho poriadku funkcionárov mesta Trnava bola schválená dňa 07.09.2004 uznesením Mestského zastupiteľstva mesta Trnava č. 414.
Zmena Odmeňovacieho poriadku funkcionárov mesta Trnava bola schválená uznesením Mestského zastupiteľstva mesta Trnava č. 65/2007 zo dňa 24.04.2007 a nadobúda účinnosť dňom 01.04.2007. Zmena Odmeňovacieho poriadku funkcionárov mesta Trnava bola schválená uznesením Mestského zastupiteľstva mesta Trnava č. 517/2009 zo dňa 17.02.2009.
Zmena Odmeňovacieho poriadku funkcionárov mesta Trnava bola schválená uznesením Mestského zastupiteľstva mesta Trnava č. 863/2010 zo dňa 29.06.2010.
Zmena Odmeňovacieho poriadku funkcionárov mesta Trnava bola schválená uznesením Mestského zastupiteľstva mesta Trnava č. 73/2011 zo dňa 19.04.2011.
Zmena Odmeňovacieho poriadku funkcionárov mesta Trnava bola schválená uznesením Mestského zastupiteľstva mesta Trnava č. 482/2013 zo dňa 19.02.2013.
Zmena Odmeňovacieho poriadku funkcionárov mesta Trnava bola schválená uznesením Mestského zastupiteľstva mesta Trnava č. 660/2013 zo dňa 10.12.2013.